Til Utdanningskomiteen

Fra Avdeling for fagstøtte

|  |  |
| --- | --- |
| **Sakstype:** | Orienteringssak  |
| **Møtedato:** | 19. mai 2017 |
| **Notatdato:** | 10. mai 2017 |
| **Arkivsaksnr.:** | 2016/11437 |
| **Saksbehandler:** | Jonny Roar Sundnes, Anne Marthe Gibbons (AF) |

**UiOs oppfølging av NOKUTs nye studietilsynsforskrift**

**Bakgrunn**

NOKUTs styre vedtok 3. februar 2017 ny forskrift om tilsyn med utdanningskvaliteten i høyere utdanning (studietilsynsforskriften). Forskriften er utarbeidet på grunnlag av endringer i universitets- og høyskoleloven og Kunnskapsdepartementets studiekvalitetsforskrift, begge er behandlet i tidligere høringssaker ved UiO.

I slutten av januar 2017 la Kunnskapsdepartementet frem stortingsmeldingen *Kultur for kvalitet i høyere utdanning* (heretter «kvalitetsmeldingen»). Meldingen er oversendt Stortinget, og de neste stegene i behandlingen der er komitehøring 15. mars og debatt i Stortinget 7. juni.

Det er stort sammenfall mellom de overordnede temaene i studietilsynsforskriften og kvalitets­meldingen, men aktuelle tiltak har så ulik valør at det legges opp til separate løp. Forskriftssaken innebærer en mer forvaltningsmessig oppdatering av UiOs rutiner og regelverk, mens tiltakene i kvalitetsmeldingen krever politisk behandling. Denne saken handler derfor om hvordan UiO konkret skal følge opp den nye studietilsynsforskriften.

**Hovedproblemstillinger**

Basert på gjennomgangen av tiltakene og vurdering av nåværende status for oppfølging ved UiO, foreslår AF at følgende tiltak/aktiviteter gjennomføres:

|  |  |  |
| --- | --- | --- |
| **Tiltak/aktivitet** | **Tentativt tidsløp** | **Kommentar** |
| 1) Gjennomgang og vurdering av UiOs rutiner for etablering av studietilbud | Gjennomgang og høring – oppstart V17 | Vurdere kriterier samt krav til dokumentasjon.  |
| 2) Gjennomgang og vurdering av innretningen på UiOs kvalitetssystem for utdanningsvirksomheten | Gjennomgang og høring – oppstart V17 | Vurdere om evalueringsverktøyene må justeres.  |
| 3) Gjennomgang og vurdering av normal­reglene om programrådenes ansvar | Gjennomgang og høring – oppstart H17 | Jf. også kvalitets­meldingen. Krever politisk vurdering av hvordan studie­kvalitetsansvaret formuleres.  |
| 4) Vurdering av hvorvidt hvert enkelt studie­tilbud er i tråd med forskriften | Løpende | Håndteres i ordinære prosesser: periodiske programevalueringer og jevnlig overvåking av utdannings­virksomheten |

AF vil holde i de tre punktene som krever institusjonell samordning, og utdanningskomiteen vil få saker til diskusjon enten i forkant eller etterkant av høringene. Det fjerde punktet legges det opp til at fakultetene håndterer selv.

**Overgangstid**

AF legger til grunn at den nye studietilsynsforskriften i stor grad er en omarbeiding og tydeliggjøring av eksisterende regelverk, og at de nye kravene derfor i stor grad er oppfylt. Det er imidlertid identifisert noen konkrete punkter som må vurderes og trolig endres, for eksempel spørsmålet om ekstern representasjon i de periodiske programevalueringene og kravene til dokumentasjon på ulike stadier i etableringen av nye studieprogram.

Der den nye forskriften innebærer behov for justeringer hos UiO, sier NOKUT følgende om overgangstid:

*«Eksisterende universiteter og høyskoler skal oppfylle nye standarder og kriterier for institusjonsakkreditering for henholdsvis høyskole, vitenskapelig høyskole og universitet innen 31. desember 2018. Akkrediterte studietilbud skal oppfylle kravene til akkreditering i ny forskrift innen 31. desember 2018. Institusjoner som har fått sitt system for kvalitetssikring av utdanningen godkjent av NOKUT, anses for å oppfylle kravene i kapittel 4 inntil tilsyn med det systematiske kvalitetsarbeidet er gjennomført.»*

AF legger videre til grunn at UiOs viktigste oppfølgingen av de nye reglene vil være gjennomgangen av rutiner for programetablering, kvalitetssystemet og programrådenes mandat. Når disse dokumentene er vurdert i henhold til det nye regelverket og eventuelle oppdateringer er utført, skal de nye kravene i stor grad bli tatt hånd om av UiOs eksisterende prosesser.

**Vedlegg:**

1. NOKUTs studietilsynsforskrift med merknader
2. NOKUTs orientering om ny studietilsynsforskrift
3. KDs rundskriv om ny studiekvalitetsforskrift
4. KDs endringsforskrift til studiekvalitetsforskriften
5. KDs merknader til studiekvalitetsforskriften